廉夫有會當歸去来之句復次前韻
作者：傅察
朝代：宋

paragraphs: 少小尚奇偉，長年病莫興。
折腰仕五斗，詎敢論好憎。
居然畏罪罟，局如履春冰。
每懷鷹隼翮，韝上看鋒稜。
追随縉紳後，糠籺雜肴烝。
泮宫天下士，藉甚得儒稱。
巍巍衆峰上，跛足豈易凌。
朝廷重薦延，拔茅餘空塍。
公孫富經術，非子誰能勝。
坐見萬頃波，甖缶汲逾澄。
沛然下膏澤，蓊若朝雲升。
勿云歎留滯，青史他年登。